कहा- 'कोई मिल गया' में मेरा सीन कटा; नेम-फेम मिला..लेकिन पैसे नहीं मिलते थे
Koi Mil Gaya Actor Rajat Bedi Latest News - 2000 के शुरुआती कुछ सालों में रजत बेदी फिल्मों में एक जाना पहचाना नाम था। लगभग 40 फिल्मों में काम करने के बाद वे अचानक इंडस्ट्री से गायब हो गए।
2000 के शुरुआती कुछ सालों में रजत बेदी फिल्मों में एक जाना पहचाना नाम था। लगभग 40 फिल्मों में काम करने के बाद वे अचानक इंडस्ट्री से गायब हो गए। अब एक रिसेंट इंटरव्यू में उन्होंने उन वजहों पर बात की है, जिसकी वजह से उन्होंने फिल्में करनी छोड़ दी।
रजत ने कहा कि फिल्म कोई मिल गया में उनका काफी पावरफुल कैरेक्टर था। हालांकि फिल्म रिलीज हुई तो उनके कई सारे सीन को कट कर दिया गया था। रजत ने इस इंटरव्यू में उपजी आर्थिक दिक्कतों पर भी बात की।
रजत ने कहा वे फिल्में तो कर रहे थे तो लेकिन उनसे पैसे नहीं कमा पा रहे थे। एक बार क्या हुआ कि एक प्रोड्यूसर ने उन्हें फीस का अमाउंट चेक में दिया लेकिन वो चेक बाउंस निकला।
ऋतिक और प्रीति जिंटा के साथ कई सीन काट दिए गए
रजत बेदी हाल ही में वेटरन एक्टर मुकेश खन्ना के टॉक शो में नजर आए। उन्होंने बताया कि इंडस्ट्री में रहने के बाद वे काफी ज्यादा डिप्रेशन में चले गए थे। इसी वजह से वे भारत छोड़ कनाडा बस गए।
जब रजत से उनके डिप्रेशन की वजह पूछी गई तो उन्होंने कहा- कोई मिल गया के हिट होने के बाद भी मुझे कोई फायदा नहीं हुआ। फिल्म में मेरा प्रीति जिंटा और ऋतिक रोशन के साथ काफी सारे सीन्स थे। फाइनल कट के बाद मेरे कई सारे सीन काट दिए गए।
फिल्में करने के बाद जो चेक मिलते थे, वो बाउंस रहते थे
रजत ने आगे कहा- सबसे ज्यादा बुरा तब लगा जब कोई मिल गया के प्रमोशन और पब्लिसिटी से मुझे पूरी तरह दूर रखा गया। मुझे काफी ज्यादा बुरा लगा क्योंकि एक एक्टर होने के नाते मेरी काफी सारी उम्मीदें थी।
इसके बाद मैं एक सनी देओल के साथ फिल्म कर रहा था। फिल्म के बाद मुझे जो चेक मिले वो सभी बाउंस निकलं। मुझे लगा कि ऐसे तो मैं कभी आगे नहीं बढ़ पाऊंगा। मुझे फिल्में भी मिल रही थीं, नेम और फेम भी मिल रहा था लेकिन पैसे ही नहीं मिल पा रहे थे। मुझे घर भी तो चलाना था। मेरे कई सारे फ्रेंड्स थे जो उसी वक्त दो हजार करोड़ की कंपनी चला रहे थे।
नेगेटिव किरदार करके फेमस हुए रजत
रजत बेदी ने अपने करियर की शुरुआत बतौर मॉडल की थी। उन्होंने अपने करियर की शुरुआत 1998 में फिल्म '2001' (दो हजार एक) से की थी। इस फिल्म में मुख्य भूमिका में जैकी श्रॉफ, डिम्पल कपाडिया और तब्बू थीं।
रजत बेदी ने हिंदी सिनेमा में विलेन की भूमिका करके अपनी अलग पहचान बनाई। वे हर फिल्म में नेगेटिव किरदार में ही रहते थे। कोई मिल गया में भी उनका 'राज सक्सेना' का नेगेटिव किरदार ही था। उन्होंने इंटरनेशनल खिलाड़ी, इंडियन और जानी दुश्मन जैसी कई बड़ी फिल्मों में काम किया था।